በስሜን ተራራዎች ብሔራዊ ፓርክ የሚገኙ የቱሪስት አገልግሎት ሰጭ ማኅበራት አገልግሎታቸውን የሚያሻሽል አሠራር ዘረጉ፡፡
ባሕር ዳር፡ ታኅሳስ 17/2012ዓ.ም (አብመድ) በስሜን ተራራዎች ብሔራዊ ፓርክ የሚገኙ የቱሪስት አገልግሎት ሰጭ ማኅበራት ፓርኩን ከጉዳት ለመጠበቅና የቱሪስት አገልግሎቱን ለማዘመን የሚያስችል የጋራ አሠራር መዘርጋታቸው ታውቋል፡፡የስሜን ተራራዎች ብሔራዊ ፓርክ ጽሕፈት ቤት ኃላፊ አቶ አበባው አዛናው ለአማራ ብዙኃን መገናኛ ድርጅት እንደተናገሩት ማኅበራቱ ፓርኩን ከጉዳት ለመጠበቅና የቱሪስት አገልግሎቱን ለማዘመን የጋራ አሠራር ዘርግተዋል፡፡ የአስጎብኝ፣ የምግብ አብሳይ፣ የፈረስ ጫኝ፣ የሆቴልና ምግብ ቤት አገልግሎት ሰጭ፣ የዕቃ አከራይ ማኅበራት የጋራ አሠራሩን ከመሠረቱት መካከል ይገኙበታል፡፡የማኅበራቱ ጥምረታዊ አሠራር በአገልግሎት አሰጣጡ የሚታዩ ጥንካሬዎችን ለማስቀጠል፣ ድክመቶችን ለመቅረፍና የቱሪስቶቹን እርካታ በመጨመር የቆይታ ጊዜያቸውን ለማራዘም ያለመ ነው ተብሏል፡፡ በሌላ በኩል ደግሞ በፓርኩ ላይ የሚደርሱና እየደረሱ ያሉ ሰው ሠራሽ አደጋዎችን ለመከላከል እንደሚያስችል ተጠቁሟል፡፡